Bata
Store norske leksikon,Geografi,Verdens geografi,Afrika,Ekvatorial-Guineas geografi
Bata er den største byen i Ekvatorial-Guinea. Den ligger ved kysten i fastlandsdelen Río Muni ved Guineabukta. Byen har 347 368 innbyggere (2015).
Næringsliv og transport Byen har hatt en betydelig vekst siden olje og naturgass ble funnet på landets kontinentalsokkel i 1996. Bata er et viktig handelssenter og er utskipningshavn for tømmereksporten. Det er også noe eksport av kaffe og kakao. Det er fergeforbindelse mellom Bata og landets hovedstad Malabo på øya Bioko og mellom Bata og Douala i Kamerun. Det er en flyplass nord for Bata. Kultur og utdanning Den romersk-katolske katedralen fra det 17. århundre er Batas eldste bygning. Det nasjonale universitetet i Malabo har en avdeling i Bata. Historikk Franskmennene tok kontroll over byen Bata i 1900. På Paris-konferansen samme år ble grensene for den spanske kolonien Río Muni på fastlandet fastlagt, og Bata ble da en del av denne kolonien. Da Ekvatorial-Guinea ble uavhengig 12. oktober 1968 ble Bata landets hovedstad, men året etter ble hovedstaden flyttet til Malabo. Les mer i Store norske leksikon Ekvatorial-Guineas geografi Ekvatorial-Guineas historie Ekvatorial-Guinea Eksterne lenker OPEC: Equatorial Guinea